<classify> MAMLAKA ya Maendeleo na Biashara Tanzania TANTRADE, imetaja bidhaa za Tanzania zenye fursa kubwa ya soko katika Jumuiya ya Afrika Mashariki EAC, ambazo zina nafasi kubwa ya kuongeza mauzo ya nchi katika ukanda huo.Kwa sasa, Tanzania inafanya mauzo ya bidhaa kwa wastani wa Sh bilioni 814.86 ndani ya EAC. Hayo yamesemwa na Kaimu Mkurugenzi wa Huduma za Biashara wa TanTrade, Twilumba Mlelwa.Alisema ufanyaji biashara wa Tanzania kwa nchi za EAC, unaonesha kuwa inauza Kenya wastani wa Sh bilioni 536.90, Rwanda wastani wa Sh bilioni 113.35 na Uganda wastani wa Sh bilioni 90.19.Alitaja baadhi ya bidhaa zinazouzwa kwa wingi katika soko hilo ni mbegu za pamba, mashudu ya pamba, alizeti, chikichi, mihogo na nafaka ambazo ni mahindi na pumba zake, maharage, mchele, ngano, kakao na chai. Pia madini, saruji, vyombo vya plastiki, samaki na dagaa, vifaa vya ujenzi vya plastiki na vilainishi, vifaa vya umeme, vyandarua, vitenge, vikoi na nguo nyingine mbalimbali za kike na kiume, vinywaji, mbolea za chumvi, chumvi, mafuta ya kupikia, samani na vifungashio.Alisema kwa wastani wa fursa za biashara kwa mwaka katika EAC, fursa nyingi zipo nchini Kenya kwa asilimia 51, Tanzania asilimia 26, Uganda asilimia 17, Rwanda asilimia mbili na Sudani Kusini asilimia mbili.Mlelwa alisema licha ya ufanyaji biashara huo, bado kuna fursa nyingi za ufanyaji biashara katika nchi hizo kwa bidhaa mbalimbali ikiwemo mihogo, mbolea, saruji, mabomba ya kujengea ya aina mbalimbali, mifuko ya kufungashia bidhaa mbalimbali na mengineyo kwa Rwanda. Alisema EAC, shirikisho lenye nchi sita ambazo ni Tanzania, Burundi, Kenya, Rwanda, Uganda na Sudan Kusini, lina wastani wa pamoja wa Pato la Taifa la Dola za Marekani bilioni 169.5.Alisema tofauti ya hali ya hewa, uoto wa asili na maendeleo ya kiuchumi kwa kila nchi yanatoa fursa kubwa kwa shirikisho hilo, lenye wakazi takribani milioni 170 kuwa na uhusiano imara ya kibiashara. Mlelwa alisema uwiano wa biashara ya nje kati ya Tanzania na Kenya, unaimarika kwa wastani ya asilimia 66, lakini upo chini wastani wa asilimia 11 kwa Rwanda, Burundi, na Uganda na kwa nchi ya Sudan Kusini haujaimarika ikiwa ni kiasi.Jitihada za Serikali ya Tanzania ni kuimarisha uhusiano wa kiuchumi na nchi hizi ili kukuza uwekezaji na biashara. Uchambuzi wa Kibiashara kwa mujibu wa Takwimu za Kituo cha Biashara la Kimataifa ITC unaonesha kuwa Tanzania ina fursa kubwa ya kuuza bidhaa mbalimbali katika nchi hizo, alisema.Alitaja fursa iliyopo kwenye mahitaji ya mashudu katika soko la Kenya ni wastani wa dola za Marekani 13.9 na mpaka sasa kiasi kinachouzwa ni wastani wa dola za Marekani 5.9 na hivyo kuwa fursa isiyoendelezwa yenye wastani wa dola 8.0 milioni. Nchi nyingine zinazohitaji mashudu ni pamoja na Uganda na Afrika Kusini. Alisema kuweza kufaidika na fursa hiyo, sekta binafsi inahamasishwa kuongeza uzalishaji wa alizeti na kuwekeza kwenye viwanda vitakavyoweza kuondoa asilimia 15 ya mabaki ya mafuta yanayobaki wakati wa ukamuaji wa mafuta ya alizeti ili mashudu yanayozalishwa nchini yaweze kukidhi matumizi sahihi katika kutengeneza vyakula vya mifugo na kuuzwa nje ya nchi.Alisema katika soko la Rwanda na Burundi, Tanzania ina fursa ya kuuza bidhaa mbalimbali, ikiwa ni pamoja na unga wa muhogo na mahindi, makopa ya muhogo, nafaka mahindi, maharage, mchele, chumvi, vipodozi, vyombo vya nyumbani, mafuta ya kula, vilainishi vya mitambo, mbolea za na dawa za mimea, vyandarua, saruji. Mbali na bidhaa hizo, pia Uganda ina mahitaji makubwa ya bidhaa za ngozi, khanga, vitenge na batiki.Soko la Sudan ya Kusini lina fursa ya kuuza unga, mahindi, maharage na mazao ya jamii ya kunde, wanga, maziwa, sukari na bidhaa za viwanda hasa vyakula. Vingine ni mafuta ya kula, vyakula vyenye jamii ya mizizi kama mihogo, viazi vitamu na mviringo, samani, magodoro na dawa baridi. Alisema TanTrade imejikita kuhakikisha inafanya utafiti wa kina wa kutambua wanunuzi wa bidhaa hizo katika masoko hayo ni kuhamasisha kampuni mbalimbali zinazozalisha bidhaa hizo kuweza kuuza bidha hizo.  <topic>: KITAIFA 